b"\n_START_ARTICLE_\nTennessee\n_START_SECTION_\nHistorie\n_START_PARAGRAPH_\nOmr\xc3\xa5det, som nu er kendt som Tennessee, blev bosat af indianere for mere end 11.000 \xc3\xa5r siden. Da spanske opdagelsesrejsende f\xc3\xb8rste gang bes\xc3\xb8gte omr\xc3\xa5det, anf\xc3\xb8rt af Hernando de Soto i 1539\xe2\x80\x9343, var omr\xc3\xa5det beboet af folk fra creek- og yuchi-stammerne. Muligvis p\xc3\xa5 grund af sygdomme, som ramte den oprindelige befolkning og europ\xc3\xa6iske bos\xc3\xa6ttelser i nord, bev\xc3\xa6gede cherokee-stammen sig sydover fra omr\xc3\xa5det, som i dag er Virginia. I takt med, at europ\xc3\xa6iske kolonister spredte sig i omr\xc3\xa5det, blev de oprindelige indbyggere fordrevet mod syd og vest, inklusive stammerne chickasaw og choctaw._NEWLINE_Otte amter i det vestlige North Carolina rev sig i slutningen af 1780'erne l\xc3\xb8s og dannede udbryderstaten State of Franklin. Anstrengelser for at blive en del af USA mislykkedes, og amterne blev igen en del af North Carolina i 1790, hvorefter North Carolina overdrog amterne til den f\xc3\xb8derale regering. Omr\xc3\xa5det omdannedes herefter til Southwest Territory. Tennessee blev som den 16. stat en del af USA i 1796._NEWLINE_Under Martin Van Burens pr\xc3\xa6sidentperiode blev n\xc3\xa6sten 17.000 cherokee-indianere i 1838-39 tvunget til at forlade deres hjemegn i det \xc3\xb8stlige Tennessee til fordel for indianerterritorier vest for Arkansas. Det ansl\xc3\xa5s, at ca. 4.000 mennesker d\xc3\xb8de p\xc3\xa5 deres vej vestover. Ruten kaldes Trail of Tears._NEWLINE_Mange st\xc3\xb8rre slag under den amerikanske borgerkrig fandt sted i Tennessee, de fleste af dem med Unionen som sejrherre. Det var den sidste delstat, som forlod Unionen og tiltr\xc3\xa5dte Amerikas Konf\xc3\xb8dererede Stater den 8. juni 1861. Ulysses S. Grant og United States Navy overtog kontrollen over floderne Cumberland og Tennessee i februar 1862. Memphis faldt til Unionen i juni efter Slaget om Memphis i Mississippifloden. Indtagelsen af Memphis og Nashville gav Unionen kontrollen over de vestlige og mellemste dele af staten._NEWLINE_De konf\xc3\xb8dererede holdt den \xc3\xb8stlige del af Tennessee og belejrede Chattanooga i det tidlige efter\xc3\xa5r 1863, men blev drevet bort af Grant i november. Mange af de konf\xc3\xb8dereredes nederlag var muligvis et resultat af manglende strategiske visioner hos Braxton Bragg, som f\xc3\xb8rte Army of Tennessee fra Slaget ved Perryville til de konf\xc3\xb8dereredes nederlag ved Chattanooga.  _NEWLINE_De sidste st\xc3\xb8rre slag fandt sted, da de konf\xc3\xb8dererede tropper invaderede det mellemste Tennessee i november 1864, led nederlag ved Slaget ved Franklin og blev helt \xc3\xb8delagt af George Thomas ved Slaget ved Nashville i december.  Efter borgerkrigen blev Andrew Johnson, en civilist, udn\xc3\xa6vnt som lokal milit\xc3\xa6rguvern\xc3\xb8r af USA's pr\xc3\xa6sident Abraham Lincoln._NEWLINE_Under Depressionen f\xc3\xb8rte behovet for at skabe flere arbejdspladser, \xc3\xb8nsket om elektrificering af landomr\xc3\xa5derne, n\xc3\xb8dvendigheden af at styre de \xc3\xa5rlige for\xc3\xa5rsoversv\xc3\xb8mmelser og \xc3\xb8ge skibskapaciteten p\xc3\xa5 Tennesseefloden til, at man fra f\xc3\xb8deral side grundlagde Tennessee Valley Authority i 1933, hvilket f\xc3\xb8rte til opf\xc3\xb8relsen af en lang r\xc3\xa6kke vandkraftv\xc3\xa6rker i omr\xc3\xa5det.\n_START_SECTION_\nPolitik\n_START_PARAGRAPH_\nTennessees guvern\xc3\xb8r sidder i fire\xc3\xa5rige perioder og kan maksimalt sidde gennem 2 perioder, den nuv\xc3\xa6rende guvern\xc3\xb8r er Bill Lee. Tennessees parlament best\xc3\xa5r af Senatet med 33 medlemmer og af Repr\xc3\xa6sentanternes Hus, som har 99 medlemmer. Senatorerne v\xc3\xa6lges for fire \xc3\xa5r ad gangen og medlemmerne af Repr\xc3\xa6sentanternes Hus for 2 \xc3\xa5r._NEWLINE_Politikken i Tennessee domineres som i de fleste delstater i USA af det Demokratiske Parti og af Republikanerne. Som n\xc3\xa6sten alle Sydstaterne tenderer Tennessee mod politisk konservatisme og h\xc3\xa6lder i \xc3\xb8jeblikket mod Republikanerne.  Selv om Republikanerne har magten i lige over halvdelen af staten, nyder Demokraterne st\xc3\xa6rk st\xc3\xb8tte i byerne Memphis og Nashville samt i dele af det centrale og vestlige Tennessee. Republikanerne har historisk set st\xc3\xa5et st\xc3\xa6rkest i den \xc3\xb8stlige del af staten, hvor en Demokrat ikke er blevet valgt til USA's Kongres siden 1960'erne._NEWLINE_Ved pr\xc3\xa6sidentvalget i 2000 st\xc3\xb8ttede flertallet af v\xc3\xa6lgerne i Tennessee republikaneren George W. Bush frem for Al Gore, som tidligere var senator fra Tennessee. St\xc3\xb8tten til Bush steg i 2004, hvor Bush's flertal udgjorde en 14% margin over Demokraten John Kerry._NEWLINE_Tennessee har ni pladser i Repr\xc3\xa6sentanternes Hus.\n_START_SECTION_\nKlima\n_START_PARAGRAPH_\nDet meste af delstaten har et fugtigt, subtropisk klima med undtagelse af bjergene, som har et fugtigt fastlandsklima. Den Mexicanske Golf har stor betydning for Tennessees klima, og vindene fra Golfen medbringer det meste af nedb\xc3\xb8ren. Gennemsnitligt falder der 130 cm nedb\xc3\xb8r om \xc3\xa5ret. Snefaldet varierer fra 13 cm i det vestlige Tennessee til 41 cm i bjergene i den \xc3\xb8stlige del._NEWLINE_Somrene er generelt hede, og gennemsnitstemperaturen for hele staten er 32\xc2\xa0\xc2\xb0C i sommerm\xc3\xa5nederne. Vintrene er milde eller k\xc3\xb8lige, men koldere i de h\xc3\xb8jereliggende omr\xc3\xa5der mod \xc3\xb8st. V\xc3\xa6k fra bjergene er de laveste temperaturer om natten generelt n\xc3\xa6r frysepunktet._NEWLINE_Selv om delstaten ligger langt nok fra en kystlinje til at undg\xc3\xa5 at blive ramt direkte af en orkan, g\xc3\xb8r beliggenheden, at Tennessee kan rammes af resterne af tropiske cykloner, som sv\xc3\xa6kkes over land, men som giver betydelige regnm\xc3\xa6ngder. Staten har gennemsnitligt 50 dage om \xc3\xa5ret med tordenvejr, af hvilke nogle kan v\xc3\xa6re temmelig kraftige. Tornadoer kan ramme hele Tennessee, lidt mere sandsynligt i den vestlige del. Gennemsnitligt har delstaten 15 tornadoer om \xc3\xa5ret. Tornadoer kan v\xc3\xa6re alvorlige i Tennessee, og delstaten har procentvis det h\xc3\xb8jeste antal af tornadoer i USA, som medf\xc3\xb8rer d\xc3\xb8dsfald. Vinterstorme giver problemer af og til, og t\xc3\xa5ge er et vedvarende problem i dele af staten, is\xc3\xa6r i meget af Smoky Mountains.\n_START_SECTION_\nSt\xc3\xb8rre byer\n_START_PARAGRAPH_\nTennessees hovedstad er Nashville, selv om ogs\xc3\xa5 Knoxville, Kingston og Murfreesboro alle tidligere har v\xc3\xa6ret hovedstad. Memphis er den st\xc3\xb8rste by, men siden 1990 har Nashvilles metropolomr\xc3\xa5de v\xc3\xa6ret det st\xc3\xb8rste. Chattanooga og Knoxville \xe2\x80\x93 begge beliggende i den \xc3\xb8stlige ende af staten \xe2\x80\x93 har hver cirka en tredjedel af Memphis' og Nashvilles indbyggertal. Clarksville, ca. 70 km nordvest for Nashville, er den femtest\xc3\xb8rste by.\n_START_SECTION_\n\xc3\x98konomi\n_START_PARAGRAPH_\nI f\xc3\xb8lge U.S. Bureau of Economic Analysis var Tennessees bruttodelstatsprodukt i 2005 226,5 mia. USD, det attendest\xc3\xb8rste i USA. I 2004 var den gennemsnitlige husstandsindkomst 28.641, nr. 26 i USA og under gennemsnittet i USA._NEWLINE_Vigtige produkter omfatter tekstiler, bomuld, kv\xc3\xa6g og elektricitet. Tennessee har over 82.000 g\xc3\xa5rde, og kv\xc3\xa6g findes p\xc3\xa5 59% af dem.  Selv om bomuld var en tidlig afgr\xc3\xb8de i Tennessee, begyndte en st\xc3\xb8rre produktion ikke f\xc3\xb8r 1820'erne i forbindelse med \xc3\xa5bningen af landomr\xc3\xa5det mellem floderne Tennessee og Mississippi. Den \xc3\xb8vre del af Mississippi-deltaet forts\xc3\xa6tter ind i Tennessee, og det var i dette frugtbare omr\xc3\xa5de, at bomulden blev udbredt. Nu til dags er det vestlige Tennessee ogs\xc3\xa5 t\xc3\xa6t beplantet med sojab\xc3\xb8nner, is\xc3\xa6r i den nordvestlige del af staten.\n_START_SECTION_\nDemografi\n_START_PARAGRAPH_\nI f\xc3\xb8lge U.S. Census Bureau havde Tennessee i 2006 et ansl\xc3\xa5et befolkningstal p\xc3\xa5 6.038.803, hvilket var en stigning p\xc3\xa5 349.541 eller 6,1% i forhold til 2000. De st\xc3\xb8rste etniske tilh\xc3\xb8rsforhold var i 2000: Amerikanere (17,3%), afro-amerikanere (16,4%, irsk-amerikanere (9,3%), engelsk-amerikanere (9,1%) og tysk-amerikanere (9,1%)._NEWLINE_Delstatens afro-amerikanske befolkning er prim\xc3\xa6rt koncentreret i de vestlige og centrale landomr\xc3\xa5der samt i Memphis, Nashville, Clarksville, Chattanooga og Knoxville. Memphis har den st\xc3\xb8rste andel af afro-amerikanere blandt alle USA's metropolomr\xc3\xa5der.\n_START_SECTION_\nKultur\n_START_PARAGRAPH_\nNashville er kendt som countrymusikkens mekka (Keith Urban, Johnny Cash m.fl.), men ogs\xc3\xa5 Memphis har et rigt musikliv indenfor blues og soul. Rockkongen Elvis Presley boede p\xc3\xa5 ejndommen Graceland i Memphis og har s\xc3\xa5ledes bidraget til Memphis ber\xc3\xb8mmelse. Graceland er nu en stor publikumsattraktion, som folk fra hele verden valfarter til. Staten har som helhed v\xc3\xa6ret arnested for visse grene af disse musikgenrer."